उदयपुर. अमेरिका के सदर्न कनेक्टिकट यूनिवर्सिटी के प्रोफेसर श्याम एस लोढ़ा ने कहा कि आज पहली श्रेणी में भारत का एक भी विश्वविद्यालय शामिल नहीं है, जबकि आईआईएम, आईटी के स्टूडेंट्स विदेशों में अपनी अलग पहचान बना रहे हैं।
भारत में स्टूडेंट्स को रोजगार के लिए पढ़ाया जाता है। अगर शोध के लिए पढ़ाया जाए तो भारत विश्व में नंबर वन बन सकता है। वे राजस्थान विद्यापीठ के संघटक प्रबंध अध्ययन संस्थान में शुरू हुए तीन दिवसीय राष्ट्रीय कार्यशाला में बतौर मुख्य अतिथि संबोधित कर रहे थे। उन्होंने कहा कि देशभर के मैनेजमेंट स्टूडेंट्स के लिए अब यह जरूरी हो गया है कि वे मैनेजमेंट को बतौर कॅरियर ही नहीं अपनाएं, बल्कि इसमें नैतिक मूल्यों और सामाजिक दायित्वों को भी शामिल करें। सोशल रिस्पांसिबिलिटी के मैनेजमेंट को सार्वजनिक हित में लगाकर देश के विकास में योगदान दें।
अमेरिका में एमबीए स्टूडेंट्स के लिए करियर के काफी अवसर हैं। लेकिन, वहां कंपनी के कंसेप्ट को ही मानना पड़ता है, जो स्टूडेंट्स के लिए काफी चुनौतीपूर्ण भी है। निदेशक एनएस राव ने कार्यशाला की जानकारी दी। कार्यक्रम में जीएस सौरभ, संजय बियानी, हीना खान, निरू राठौड़ मौजूद रहे।
शिक्षा में शोध जरूरी : लोढ़ा ने कहा कि छात्र शिक्षा में नवीनतम शोध और अनुसंधान के साथ-साथ नवाचार के लिए भी कोशिश हो। छात्र प्रायोगिक ज्ञान पर ज्यादा से ज्यादा जोर दें। अध्यक्षता करते हुए सुखाड़िया विश्वविद्यालय के प्रोफेसर करुणेश सक्सेना ने कहा कि शोध स्थानीय समस्याओं, राष्ट्र के नीति निर्माण और सामुदायिक कार्यों पर आधारित होगा तो स्थानीय समस्याओं के निराकरण में भी मदद मिलेगी।
hin_Deva hin_Deva hin_Deva hin_Deva